KIRJALLINEN KYSYMYS E-0927/03

esittäjä(t): Monica Frassoni (Verts/ALE), Miquel Mayol i Raynal (Verts/ALE),José Mendiluce Pereiro (PSE), Alexander de Roo (Verts/ALE)ja Chris Davies (ELDR) komissiolle

(24. maaliskuuta 2003)

Aihe: Ehdotus Ebro-joen vesien johtamisesta Barcelonaan

Europa Pressin 6. maaliskuuta 2003 julkaiseman lehdistötiedotteen mukaan Euroopan komissio hyväksyy piakkoin yhteisrahoituksen Katalonian minikanavalle veden johtamiseksi Ebro-joesta Barcelonan suurkaupunkialueelle.

Katalonian alueen minikanavahanke, joka tunnetaan myös nimellä Interconexión de Redes CAT-ATLL (Tarragonan ja Ter-Llobregatin vesihuoltojärjestelmien yhteenliittymä), on ensimmäinen askel Ebron vesien johtamisessa Katalonian sisämaajokiin ja ensimmäinen osa Espanjan kansallisten vesivarojen hallintasuunnitelmaan sisältyvästä Ebron vesien johtamisesta. Teknisesti ei ole perusteltua esittää hanketta CAT-ATLL -verkkojen yhteenliittymänä ottaen huomioon sen hydrologiset ja maantieteelliset ominaispiirteet. Lisäksi hankkeessa ei oteta huomioon Ebron vesien johtamisesta aiheutuvien ympäristö- ja taloudellisten vaikutusten valvontaa.

Tätä vesihuoltojärjestelmien yhteenliittämishanketta, josta Katalonian itsehallintoalueen hallitus ilmoitti julkisesti elokuussa 2002, ei ole vielä lopullisesti vahvistettu, koska edelleen on ratkaisematta 40 000 eri järjestöjen esittämää valitusta. Vasta sen jälkeen on tarkoitus tehdä lopullinen suunnitelma, jonka perusteella hankkeeseen voitaisiin myöntää Euroopan unionin tukea.

1. Voiko Euroopan komissio ilmoittaa, onko Europa Pressin lehdistötiedote tilanteen tasalla?

2. Jos näin on, miten komissio voi antaa yhteisrahoitusta hankkeelle, jonka hallinnollinen hyväksymismenettely on vielä keskeneräinen?

3. Tietääkö komissio, että kyseisestä yhteenliittämishankkeesta ei ole tehty osakohtaista ympäristövaikutustutkimusta eikä myöskään yleistä tutkimusta?

4. Eikö komissio katso tarvitsevansa ennen töiden yhteisrahoituksen hyväksymistä yleistä arviota, jossa otetaan huomioon, kuinka veden johtaminen pohjoisesta ja etelästä vaikuttaa Ebro-joen alempaan uomaan?

Michel Barnier'n komission puolesta antama vastaus

(21. toukokuuta 2003)

Komissio ei vielä ole tehnyt päätöstä hankkeesta Conexión de las redes regionales de abastecimiento de agua potable del CAT y ATLL (Tarragonan ja Ter-Llobregatin vesihuoltojärjestelmien yhteenliittymä), koska hanke on vielä tutkimusvaiheessa. Kaikkien päätösten, joilla hyväksytään koheesiorahaston piiriin kuuluvien hankkeiden tuki, on noudatettava asetuksen vaatimuksia ja kaikkea asiaan liittyvää yhteisön säännöstöä.

Espanjan viranomaiset ovat ilmoittaneet komissiolle, että heidän mielestään hanke kuuluu tiettyjen yksityisten ja julkisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna direktiivillä 97/11/EY(2), liitteessä II mainittujen poikkeusten piiriin ja ettei ympäristövaikutusten arviointia

siis tarvita. Lisäksi viranomaiset ovat saman arvioinnin perusteella päätelleet, etteivät hankkeen ominaisuudet tai sijainti vaikuta suoraan tai välillisesti mihinkään luonnon- tai kulttuuriarvojen takia tärkeään alueeseen tai Natura 2000 -verkkoon kuuluvaan suojelualueeseen.

Komissio tutkii asetuksen mukaisesti tapauskohtaisesti kaikkien niiden hankkeiden ominaisuudet, joille haetaan rahoitusta koheesiorahastosta.

(1) EYVL L 175, 5.7.1985.

(2) EYVL L 73, 14.3.1997.